SARAJEVO, BANJALUKA - Savjet ministara BiH na današnjoj sjednici trebalo bi da zaduži Agenciju za poštanski saobraćaj BiH da spriječi tri javna poštanska operatera da "nelegalno naplaćuju" poštarinu od 1,8 KM prilikom uručenja običnih pošiljki iz međunarodnog prometa.

Međutim, od toga vjerovatno neće biti ništa, s obzirom na to da u "Poštama Srpske" kažu da tu nema ništa nelegalno i da Agencija za poštanski saobraćaj BiH nije nadležna za to.

Naime, u Informaciji o nelegalnoj naplati poštarine, koja bi danas trebalo da se nađe na sjednici Savjeta ministara, piše da tri poštanska operatera nelegalno naplaćuju poštarinu pri uručenju običnih pošiljki iz međunarodnog prometa koje sadrže robu koja ne podliježe carinskim naknadama. Takođe u toj informaciji se navodi da je povodom te naplate bilo nekoliko žalbi u Ministarstvu transporta i komunikacija BiH, ali i Svjetskoj poštanskoj uniji.

"Navedeno postupanje u suprotnosti je sa Zakonom o poštama BiH, ali i aktima Svjetske poštanske unije, na čije poštivanje se BiH obavezala pristupanjem ovoj Uniji u januaru 1993. godine", piše u informaciji, u kojoj se navodi i to da se naplatom 1,8 KM vrši dvostruka naplata poštarine za istu uslugu, što je zabranjeno Svjetskom poštanskom konvencijom.

Ipak, za razliku od informacije koju je izradilo Ministarstvo transporta i komunikacija BiH, u "Poštama Srpske" kažu da naplata poštarine na pošiljke iz inostranstva nije u suprotnosti sa pravilima Svjetske poštanske unije.

"Mi smo dobili njihovo mišljenje u kojem su u suštini kaže da je na svakoj zemlji posebno kako će se prema tome postaviti, odnosno da u naplati toga nema ništa sporno. Radi se o još jednom pokušaju prenosa nadležnosti, jer neko Agenciji za poštanski saobraćaj želi da da nadležnosti koje joj ne pripadaju", rekla je za "Nezavisne" Jasminka Krivokuća, direktor JP "Pošte Srpske".

Podsjećanja radi, građani BiH do početka ove godine nisu plaćali nikakvu poštarinu na robu koju naruče putem interneta, međutim početkom marta sva tri javna poštanska operatera u BiH počela su da naplaćuju 1,8 KM po pošiljci, bez obzira na vrijednost te pošiljke.

U informaciji o kojoj bi danas trebalo da raspravljaju u Savjetu ministara piše i da u jednoj od odredaba Svjetske poštanske konvencije piše da "poštarinu može naplatiti samo država porijekla ili njen javni operater".

"Naknada je uvedena jer je bilo problema i žalbi pojedinih građana da im pošta nikada ne stigne na kućnu adresu. Praktično, naknadom se plaća evidentiranje i tu nema ništa sporno, a takvo mišljenje smo dobili i od Svjetskog poštanskog saveza", rekao je za "Nezavisne" Milenko Vučeta, izvrši direktor za poštanske poslove u "Poštama Srpske". Dodaje da je to isključivo stvar javnog poštanskog operetera, odnosno unutrašnjeg zakonodavstva, istovremeno naglašavajući da se poštanske pošiljke koje stižu u BiH vode kao pismene, a u suštini radi se o robi te da je naknada uvedena kako bi se svaka pošiljka koja uđe u BiH evidentirala.